作者:孟郊
標題:遊枋口
內容:一步複一步，出行千里幽。為取山水意，故作寂寞遊。太行青巔高，枋口碧照浮。明明無底鏡，泛泛忘機鷗。老逸不自限，病狂不可週。恣閑饒淡薄，怠玩多淹留。芳物競晼晚，綠梢掛新柔。和友鶯相繞，言語亦以稠。始知萬類然，靜躁難相求。聳我殘病骨，健如一仙人。鏡中照千里，鏡浪洞百神。此神日月華，不作尋常春。三十夜皆明，四時晝恆新。鳥聲盡依依，獸心亦忻忻。澄幽出所怪，閃異坐微絪。可來複可來，此地靈相親。